b'\n_START_ARTICLE_\nCrane Wilbur\n_START_SECTION_\nPrimers anys\n_START_PARAGRAPH_\nErwin Crane Wilbur (va canviar la manera d\xe2\x80\x99escriure el seu nom m\xc3\xa9s tard) va n\xc3\xa9ixer el 1889 a Atenes una petita comunitat rural de l\xe2\x80\x99estat de Nova York. El seu pare, que es dedicava a la construcci\xc3\xb3 i reparaci\xc3\xb3 de iots per a les fam\xc3\xadlies benestants de la zona, es va su\xc3\xafcidar quan ell tenia 6 anys. Per part de mare provenia d\xe2\x80\x99una fam\xc3\xadlia d\xe2\x80\x99actors: la seva mare i la seva germana havien estat actrius, i el marit de la seva tia era Tyrone Power Sr.  Crane va fer el seu debut com a actor el 1902 de teatre.\n_START_SECTION_\nCrane Wilbur actor\n_START_PARAGRAPH_\nEl seu debut com a actor de cinema va ser el 1911 a The girl from Arizona de la m\xc3\xa0 de la companyia American Path\xc3\xa9 de Nova Jersey. All\xc3\xa0 va actuar en diferents curts amb l\xe2\x80\x99actriu Pearl White abans de protagonitzar tots dos la s\xc3\xa8rie cinematogr\xc3\xa0fica The perils of Pauline que li va donar una notable popularitat. El 1915 la companyia Lubin de Filad\xc3\xa8lfia va contracta Wilbur per a la realitzaci\xc3\xb3 de la s\xc3\xa8rie cinematogr\xc3\xa0fica The road of Strife i m\xc3\xa9s tard aquell any va passar als estudis Centaur de Calif\xc3\xb2rnia per fer papers m\xc3\xa9s llargs compaginant la feina d\xe2\x80\x99actor amb la d\xe2\x80\x99escriptor dels guions i la direcci\xc3\xb3.\n_START_SECTION_\nRetorn a Broadway\n_START_PARAGRAPH_\nA finals de l\xe2\x80\x99any 1915 es va casar amb la seva segona dona, Arleene Archibald, la qual va morir aquell any poc despr\xc3\xa9s. Tres anys despr\xc3\xa9s el fill del seu tercer matrimoni va apar\xc3\xa8ixer mort al llit. Dessolat, Wilbur abandona la direcci\xc3\xb3 de pel\xc2\xb7l\xc3\xadcules i el 1920 torna a Nova York a treballar com a actor de teatre i dramaturg on de mica en mica es va fer un nom com a actor i productor de diferents com\xc3\xa8dies i musicals. Entre els anys 1920 i 1934 estrena set obres a Broadway: The Ouija Board (1920), The Monster (1922), Easy Terms (1925), The Song Wtiter (1928), Border-Land (1932), Halfway to Hell (1933) i Are You Decent (1934).\n_START_SECTION_\nEspecialitzaci\xc3\xb3 en el g\xc3\xa8nere carcelari\n_START_PARAGRAPH_\nEl 1930, la Metro-Goldwyn-Mayer va contractar-lo per escriure els guions de dos musicals: Lord Byron of Brodway i The song writer. El 1934 va con\xc3\xa8ixer el director i productor Bryan Foy que el va conv\xc3\xa8ncer per tornar a la direcci\xc3\xb3, Tomorrow\xe2\x80\x99s children i High school girl foren les primeres pel\xc2\xb7l\xc3\xadcules. Foy va ser contractat per la Warner Bros. el 1937 com a cap de producci\xc3\xb3 de les seves pel\xc2\xb7l\xc3\xadcules de s\xc3\xa8rie B  el qual va contractar Wilbur com a guionista que va abandonar per sempre m\xc3\xa9s la seva carrera com a actor. L\xe2\x80\x99\xc3\xa8xit una de les seves primeres pel\xc2\xb7l\xc3\xadcules, Alcatraz Island (1937), el va portar a especialitzar-se amb pel\xc2\xb7l\xc3\xadcules del g\xc3\xa8nere carcelari amb t\xc3\xadtols com Over the Wall (1938), Crime School (1938), Blackwell\xe2\x80\x99s Island (1939), Hell\xe2\x80\x99s Kitchen (1939), Roger Touhy (1944), Ca\xc3\xb1on City (1948), The story of Molly X (1949), etc.\n_START_SECTION_\nDarreres pel\xc2\xb7l\xc3\xadcules\n_START_PARAGRAPH_\nA principis de la d\xc3\xa8cada de 1950, va dirigir la notable Crime wave (1952) i el film de terror House of wax (1953) que va suposar el rellan\xc3\xa7ament de la carrera de Vincent Price. A finals dels 50 de mica en mica va anar quedant fora de la ind\xc3\xbastria dedicant-se m\xc3\xa9s a guions per a la televisi\xc3\xb3. Va morir l\xe2\x80\x99any 1973 a la seva casa a Toluka Lake a l\xe2\x80\x99edat de 86 anys.'